CIGพาร์50สต.เคาะสนั่นพ.ย.
โพสต์ทูเดย์ &#8212; CIG แตกพาร์ 0.50 บาท พ.ย.นี้ ตามคาด แคร์เรียสิงคโปร์เข้าตรวจสอบสินค้าขั้นสุดท้าย ก่อนเซ็นสัญญาระยะยาว
22 ก.ย. 2552

โพสต์ทูเดย์ — CIG แตกพาร์ 0.50 บาท พ.ย.นี้ ตามคาด แคร์เรียสิงคโปร์เข้าตรวจสอบสินค้าขั้นสุดท้าย ก่อนเซ็นสัญญาระยะยาว
นายอารีย์ พุ่มเสนาะ กรรมการผู้จัดการ บริษัท ซี.ไอ.กรุ๊ป (CIG) เปิดเผยว่า การประชุมคณะกรรมการ มีมติให้เปลี่ยนแปลงมูลค่าหุ้นที่ตราไว้ (ราคาพาร์) จากหุ้นละ 1 บาท เป็น 0.50 บาท ส่งผลให้จำนวนหุ้นสามัญเปลี่ยนแปลงจาก 350 ล้านหุ้น เป็น 700 ล้านหุ้น 
การเปลี่ยนราคาพาร์ดังกล่าวทำให้ราคาใช้สิทธิใบสำคัญแสดงสิทธิซื้อหุ้นสามัญ (CIG-W 1) เปลี่ยนราคาใช้สิทธิเป็น 1.431 บาท/หน่วย และอัตราการใช้สิทธิ CIG-W 1 ใหม่เปลี่ยนเป็น 1 หน่วย มีสิทธิซื้อหุ้นสามัญได้ 2.09558 หุ้น 
นอกจากนี้ แต่งตั้งนายวันชัย ธนิตติราภรณ์ กรรมการอิสระและกรรมการตรวจสอบ ดำรงตำแหน่งประธานกรรมการ แทนนายอารีย์ และดำรงตำแหน่งประธานกรรมการตรวจสอบ แทนนายวีระศักดิ์ อึงขจรกุล มีผลตั้งแต่วันที่ 1 ต.ค. 2552 
รวมทั้งแต่งตั้งกรรมการใหม่เพิ่มอีก 3 คน คือ น.ส.ดลสิริ ธนภัทร เป็นกรรมการอิสระ นายตฤณ ปิ่มหทัยวุฒิ และนายณัฐธารพัชร จักรวาลธรรม กรรมการ
นายอารีย์ กล่าวว่า การเปลี่ยนแปลงราคาพาร์ เพื่อให้หุ้นเกิดสภาพคล่อง และหลังจากประชุมวิสามัญผู้ถือหุ้นวันที่ 29 ต.ค. แล้ว คาดว่าจะเริ่มซื้อขายราคาพาร์ 0.50 บาท ต้นเดือนพ.ย. เป็นต้นไป
สำหรับบริษัท แคร์เรีย สิงคโปร์ ได้เดินทางมาตั้งแต่วันอาทิตย์ที่ผ่านมา เพื่อตรวจสอบความร่วมมือในการผลิตสินค้าขั้นสุดท้าย หลังจากร่วมกันทำวิจัยเมื่อ 2 ปีที่ผ่านมา จากนั้นจะเซ็นสัญญาความร่วมมือระยะยาว 35 ปี 
สำหรับการลงจากตำแหน่งประธานกรรมการ และตั้งนายวันชัยแทนนายอารีย์ กล่าวว่า ไม่มีนัยสำคัญ แต่เป็นไปตามหลักธรรมาภิบาล โดยเห็นว่านายวันชัยกำลังจะเกษียณอายุการทำงานที่ธนาคารกรุงไทย ส่วนกรรมการที่ตั้งขึ้นใหม่ 3 คน เป็นกรรมการที่มาจากผู้ถือหุ้นแต่งตั้งเข้ามา 2 คน
ด้านราคาหุ้น CIG ปรับตัวลงปิด 5.70 บาท ลดลง 0.20 บาท มูลค่าซื้อขายแน่น 114.69 ล้านบาท ส่วน CIG-W 1 พุ่งแรงปิด 4.44 บาท เพิ่มขึ้น 0.16 บาท มูลค่าซื้อขาย 84.82 ล้านบาท